Document ID: 32008R0357

32008R0357
L 111/3
SLUŽBENI LIST EUROPSKE UNIJE
UREDBA KOMISIJE (EZ) br. 357/2008
od 22. travnja 2008.
o izmjeni Priloga V. Uredbi (EZ) br. 999/2001 Europskog parlamenta i Vijeća o utvrđivanju pravila za sprečavanje pojave, suzbijanje i iskorjenjivanje određenih transmisivnih spongiformnih encefalopatija
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje pojave, suzbijanje i iskorjenjivanje određenih transmisivnih spongiformnih encefalopatija (1), a posebno njezin članak 23.a točku (g),
budući da:
(1)
Uredbom (EZ) br. 999/2001 utvrđuju se pravila za sprečavanje pojave, suzbijanje i iskorjenjivanje određenih transmisivnih encefalopatija (TSE) kod životinja. Ona se primjenjuje na proizvodnju i stavljanje na tržište živih životinja i proizvoda životinjskog podrijetla i u određenim specifičnim slučajevima na njihov izvoz.
(2)
Prilogom V. Uredbi (EZ) br. 999/2001 utvrđuju se pravila za uklanjanje i odlaganje specificiranog rizičnog materijala.
(3)
Različiti faktori ukazuju na povoljan trend epidemije goveđe spongiformne encefalopatije (GSE) i vidljivo poboljšanje stanja posljednjih godina zbog mjera za smanjivanje rizika koje se provode, a posebno zbog potpune zabrane korištenja u hranidbi životinja i uklanjanja i odlaganja specificiranog rizičnog materijala.
(4)
Jedan je od strateških ciljeva „TSE hodograma Komisije” usvojenog 15. srpnja 2005. (2) osigurati i zadržati sadašnju razinu zaštite potrošača daljnjim osiguravanjem uklanjanja specificiranog rizičnog materijala, ali i izmijeniti popis ili starost životinja za uklanjanje specificiranog rizičnog materijala na temelju novih znanstvenih mišljenja i njihovog razvoja.
(5)
U svojem mišljenju od 19. travnja 2007. Europska agencija za sigurnost hrane zaključila je na temelju sadašnjih znanstvenih spoznaja da se infektivnost koja se vjerojatno može otkriti u središnjem živčanom sustavu goveda pojavljuje nakon isteka oko tri četvrtine razdoblja inkubacije i da se može predvidjeti da se infektivnost neće moći otkriti ili da još neće postojati kod goveda starih 33 mjeseca.
(6)
Prosječna dob pozitivnih slučajeva GSE-a prijavljena u Zajednici povećala se sa 86 na 121 mjesec u razdoblju od 2001. do 2006. U istom razdoblju prijavljeno je samo sedam slučajeva GSE-a goveda u dobi ispod 35 mjeseci od ukupnog broja od 7 413 slučaja GSE-a, na temelju sveukupnog broja od više od 60 milijuna goveda koja su testirana u Zajednici.
(7)
Stoga postoji znanstvena osnova za preispitivanje starosne granice za uklanjanje određenog specificiranih rizičnih materijala kod goveda, a posebno u pogledu kralježnice. S obzirom na razvoj infektivnosti u središnjem živčanom sustavu tijekom razdoblja inkubacije, starosnu strukturu pozitivnih slučajeva GSE-a te smanjenje izloženosti stoke rođene poslije 1. siječnja 2001., starosna granica za odstranjivanje kralježnice, uključujući dorsalne korijene ganglija goveda kao specificiranog rizičnog materijala može se povećati s 24 na 30 mjeseci. Sukladno tome potrebno je izmijeniti definiciju specificiranog rizičnog materijala u Prilogu V. Uredbi (EZ) br. 999/2001.
(8)
Uredbu (EZ) br. 999/2001 treba stoga na odgovarajući način izmijeniti.
(9)
Mjere predviđene ovom Uredbom su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U Prilogu V. Uredbi (EZ) br. 999/2001, točka 1.a podtočka ii. zamjenjuje se sljedećom:
„ii.
kralježnica osim kralježaka repa, spinalnih i poprečnih izdanaka vratnih, prsnih i lumbalnih kralježaka i medijalnog grebena sakralne kosti i krila sakralne kosti, ali uključujući dorzalne korijene ganglija životinja starijih od 30 mjeseci; i”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. travnja 2008.

Labels: 0
15
6